‘‘முதுமை காரணமாக ஏட்ரியல் ஃபைப்ரிலேஷன் ஏற்படலாம். குறிப்பாக, 70 வயதுக்கு மேற்பட்டவர்களில் 10 சதவிகிதம் பேருக்கு இந்த பாதிப்பு இருக்கும். இது அவர்களுக்கே தெரியாது. இதேபோல திடீர் அதிர்ச்சி சம்பவங்கள், ரத்த அழுத்தம், தைராய்டு குறைபாடு, நீரிழிவு, மாரடைப்பு, இதயத்தின் ரத்தக்குழாயில் அடைப்பு இருப்பவர்களுக்கும் இந்தப் பிரச்னை வரலாம். இதனால் முதியவர்கள் ஏட்ரியல் ஃபைப்ரிலேஷன் பிரச்னை இருக்கிறதா என்று சோதனை செய்துகொள்வது நல்லது. படபடப்பு, நெஞ்சில் வலி, தலை சுற்றல் போன்றவை ஏற்பட்டால் மருத்துவரைப் பார்ப்பதைத் தாமதிக்கக் கூடாது. தேவைப்பட்டால் இதய சிகிச்சை மருத்துவரிடம் ஆலோசனை பெற்று இ.சி.ஜி. எடுத்தும் உறுதிப்படுத்திக் கொள்ளலாம்.